ศาลรัฐธรรมนูญ นัดฟังคำวินิจฉัยและแถลงด้วยวาจา ปรึกษาหารือและลงมติ ร่างพระราชบัญญัติงบประมาณรายจ่ายประจำปีงบประมาณ 2563 ช่วงบ่ายวันนี้
ศาลรัฐธรรมนูญ นัดฟังคำวินิจฉัยและแถลงด้วยวาจา ปรึกษาหารือและลงมติ ร่างพระราชบัญญัติงบประมาณรายจ่ายประจำปีงบประมาณ 2563 ช่วงบ่ายวันนี้หลังจากศาลรัฐธรรมนูญ ได้รับเรื่องจากประธานสภาฯ ไว้พิจารณา เมื่อสัปดาห์ที่ผ่านมา เพื่อวินิจฉัยว่าร่างพระราชบัญญัติ (พ.ร.บ.) งบประมาณรายจ่ายประจำปีงบประมาณ พ.ศ. 2563 เป็นโมฆะหรือไม่ กรณี ส.ส.เสียบบัตรแทนกัน พร้อมส่งหนังสือแจ้งให้ผู้เกี่ยวข้อง 4 คน ได้แก่ นายสรศักดิ์ เพียรเวช เลขาธิการสภาผู้แทนราษฎร นายฉลอง เทอดวีระพงศ์ ส.ส. พัทลุง พรรคภูมิใจไทย น.ส.ภริม พูลเจริญ ส.ส.สุมทรปราการ พรรคพลังประชารัฐ และนายสมบูรณ์ ชารัมย์ ส.ส.บุรีรัมย์ พรรคภูมิใจไทย ยื่นคำชี้แจงเป็นหนังสือพร้อมข้อมูลที่เกี่ยวข้องต่อศาลรัฐธรรมนูญ โดยศาลรัฐธรรมนูญ ได้นัดแถลงด้วยวาจา ปรึกษาหารือและลงมติ ในวันนี้ 7 กุมภาพันธ์ 2563 เวลา 13.30 น.สำหรับบรรยากาศโดยทั่วไปมีสื่อมวลชนให้ความสนใจ มารอติดตามทำข่าวจำนวนมาก แต่ไม่ได้มีการติดตั้งโทรทัศน์วงจรปิดและกันพื้นที่เหมือนการพิจารณาคดียุบพรรคอนาคตใหม่ เนื่องจากการพิจารณาตีความร่างพระราชบัญญัติงบประมาณรายจ่ายประจำปี งบประมาณ 2563 ไม่มีคู่กรณี ทั้งนี้หากศาลรัฐธรรมนูญตัดสินว่าร่างพระราชบัญญัติงบประมาณรายจ่ายประจำปีงบประมาณ 2563 ไม่ชอบด้วยกฎหมาย รัฐบาลก็มีทางออกไปแล้ว ซึ่งมติ ครม. เมื่อวันอังคารที่ผ่านมา ได้เห็นชอบหลักเกณฑ์และเงื่อนไขการใช้งบประมาณรายจ่ายประจำปีงบประมาณ พ.ศ.2562 ไปพลางก่อน (เพิ่มเติม) เป็นร้อยละ 75 ตามที่สำนักงบประมาณเสนอแล้ว